Πάμελα Άντερσον

Η **Πάμελα Ντενίζ Άντερσον** (, 1 Ιουλίου 1967) είναι Καναδή ηθοποιός, φωτομοντέλο, παραγωγός, συγγραφέας, ακτιβίστρια και πρώην παρουσιάστρια.

Είναι γνωστή για τους ρόλους της στις τηλεοπτικές σειρές *Home Improvement*, *Baywatch* και *V.I.P.*. Είχε επιλεγεί ως *Playmate* του μήνα για το περιοδικό *[[Playboy]]* τον Φεβρουάριο του 1990. Για μια περίοδο ήταν γνωστή ως **Πάμελα Άντερσον Λη** μετά τον γάμο της με τον Ελληνοαμερικανό μουσικό Τόμι Λη.

## Βιογραφία
Η Πάμελα Άντερσον γεννήθηκε την 1η Ιουλίου 1967 στην πόλη Λέιντισμιθ *(Ladysmith*) της Βρετανικής Κολομβίας του Καναδά. Η μητέρα της Κάρολ Γκρόσκο ήταν σερβιτόρα και ο πατέρας της Μπάρι Άντερσον, θερμοϋδραυλικός. Ο προ-πάππους της, Juho Hyytiäinen, ήταν Φινλανδός, ο οποίος μετανάστευσε στις Η.Π.Α. το 1908, αλλάζοντας το επώνυμο του σε Άντερσον. Η Πάμελα Άντερσον έχει ρωσική καταγωγή από τη μεριά της μητέρας της.
 
## Καριέρα
Αφότου τελείωσε τη μέση εκπαίδευση το 1985, μετακόμισε στο Βανκούβερ όπου εργάστηκε ως σύμβουλος διατροφής. Το καλοκαίρι του 1989, η Άντερσον πήγε με φίλους της στον αγώνα ράγκμπι των BC Lions. Κατά τη διάρκεια του αγώνα, την έδειξαν στην οθόνη του σταδίου να φοράει ένα διαφημιστικό μπλουζάκι της καναδικής μπύρας *Labatt*, προκαλώντας το κοινό να την επευφημήσει. Την κατέβασαν κάτω στο γήπεδο για να την αποθεώσει το πλήθος. Η *Labatt* αμέσως προσέφερε στην Άντερσον ένα συμβόλαιο για μόντελινγκ και αυτή δέχθηκε. Στα τέλη του 1989, η Άντερσον αποφάσισε να κάνει μόντελινγκ για το περιοδικό *Playboy*, όπου και εμφανίστηκε στο εξώφυλλο του τεύχους του Οκτωβρίου του 1989. Σε αυτό το στάδιο της καριέρας της, αποφάσισε να ζήσει στο Λος Άντζελες για να κυνηγήσει τις προσωπικές της φιλοδοξίες. Έγινε το κεντρικό πρόσωπο του *Playboy*, όταν το περιοδικό την επέλεξε για να γίνει η *Playmate* του μήνα για το τεύχος του Φεβρουαρίου του 1990. Από τότε έχει εμφανιστεί στο *Playboy* αρκετές φορές στη δεκαετία του ‘90 και μετέπειτα, ενώ από το 2008 και μετά αξιοποιείται σε διάφορες πασαρέλες νέων σχεδιαστών μόδας που προσπαθούν να εδραιωθούν στον χώρο.

## Ηθοποιία και Μόντελινγκ
Αφού μετακόμισε στο Λος Άντζελες, η Άντερσον έβαψε τα μαλλιά της ξανθά και μεγέθυνε το στήθος της σε διάμετρο 32,5 εκατοστά. Το 1991 κέρδισε ένα μικρό ρόλο στην κωμική σειρά *Home Improvement*. Έφυγε από τη σειρά μετά από δύο σεζόν και κέρδισε τον ρόλο της C. J. Parker στη σειρά *Baywatch*. Εκείνη την περίοδο έκανε ακόμη μόντελινγκ για το περιοδικό *Outdoor Life* και εμφανιζόταν στο εξώφυλλο του περιοδικού κάθε χρόνο. Ο ρόλος της ως C. J. Parker της έδωσε δημοσιότητα και κέρδισε την προσοχή των ξένων τηλεθεατών. Επέστρεψε στο Baywatch το 2003 για την τηλεταινία *Baywatch: Hawaiian Wedding*. Εμφανίστηκε επίσης στη σειρά «*Νταντά Άμεσης Δράσης»* παίζοντας την αντίζηλο της Φραν, Χέδερ Μπίμπλοου.

Το 1996, έπαιξε στην ταινία *Barb Wire*. Η ταινία, ένα φουτουριστικό ριμέικ της «Καζαμπλάνκα», δεν είχε εμπορική επιτυχία. Η Άντερσον είχε μια αποβολή κατά τη διάρκεια των γυρισμάτων. Τον Απρίλιο του 1997, ήταν φιλοξενούμενη στο *Saturday Night Live*. Τον Σεπτέμβριο του 1998, έπαιξε τη Βάλερι Άιρονς στη σειρά *V.I.P.*, μια παραγωγή της *Sony Pictures Entertainment*. Η σειρά ήταν επιτυχής και διήρκεσε 5 χρόνια. Τον Μάιο του 2004 επέστρεψε στο προσκήνιο όπου εμφανίστηκε γυμνή στο εξώφυλλο του περιοδικού Playboy. Ήταν η πρώτη φορά που εμφανίστηκε γυμνή σε οποιοδήποτε περιοδικό. Η Πάμελα Άντερσον απέκτησε την αμερικάνικη υπηκοότητα στις 12 Μαΐου του 2004, ενώ παράλληλα διατήρησε την καναδική υπηκοότητα. Έχει ζήσει στη νότια Καλιφόρνια από το 1989.

Το 2004 εξέδωσε το βιβλίο με τίτλο *Star* το οποίο το έγραψε μαζί με τον Έρικ Σόου Κουίν. Η υπόθεση του βιβλίου ήταν για έναν έφηβο που προσπαθεί να γίνει διάσημος. Μετά απ’ αυτό έκανε περιοδεία στις Η.Π.Α. υπογράφοντας αυτόγραφα στους θαυμαστές της. Το δεύτερο της βιβλίο, με τίτλο *Star Struck* εκδόθηκε το 2005 κι ήταν μια κρυφή ματιά στη ζωή της με τον Τόμι Λη και την εξερεύνηση της ζωής των διασημοτήτων.

Τον Απρίλιο του 2005, η Άντερσον πρωταγωνίστησε στην κωμική σειρά *Stacked* ως η Σκαϊλερ Ντεϊτον, ένα κορίτσι που πάει να δουλέψει σε ένα βιβλιοπωλείο. Η σειρά κόπηκε στις 18 Μαΐου του 2006 μετά από δυο σεζόν.

Αναφέρθηκε επανειλημμένως στην κωμική ταινία *Βorat* καθώς ο ομότιτλος πρωταγωνιστής την απαγάγει με σκοπό να την παντρευτεί.

Στις 14 Φεβρουαρίου του 2008,την ημέρα του Αγίου Βαλεντίνου παρουσίασε ένα σόου στριπτήζ στο καμπαρέ *Crazy Horse* στο Παρίσι.

Στις 9 Ιουλίου του 2008 μπήκε στο σπίτι του αυστραλιανού *[[Big Brother]]* για 3 ημέρες. Η εμφάνιση της στο ριάλιτι σόου σηματοδότησε την προσπάθεια της να κάνει δικό της ριάλιτι σόου με τίτλο *Pam: Girl on the Loose*, το οποίο ξεκίνησε στις 3 Αυγούστου του 2008.

## Προσωπική ζωή
Εκτός από τη φήμη της από το μόντελινγκ και την ηθοποιία, η Άντερσον έχει δεχθεί μεγάλη προσοχή από τον τύπο για τη δημοσιευμένη προσωπική της ζωή. Οι σχέσεις της έχουν γίνει πρωτοσέλιδα σε κουτσομπολίστικα περιοδικά για χρόνια. Παντρεύτηκε τον Τόμι Λι, τον ντραμίστα των Mötley Crüe, στις 19 Φεβρουαρίου του 1995, έπειτα από γνωριμία 96 ωρών και το ζευγάρι απέκτησε τελικά δύο γιους, τον Μπράντον Τομας Λη και τον Ντύλαν Τζάγκερ Λη, δίνοντας το όνομα του προπάππου της Ντέιλ Τζάγκερ Γκρόσκο, που πολέμησε στον Β΄ Παγκόσμιο Πόλεμο. Κατά τη διάρκεια εκείνης της περιόδου ήταν γνωστή επαγγελματικά ως Πάμελα Άντερσον Λη. Η Άντερσον κατέθεσε αίτηση διαζυγίου δύο φορές και συμφιλιώθηκε δύο φορές, πριν το ζευγάρι να χωρίσει οριστικά. Τον Μάρτιο του 2002, Η Άντερσον δήλωσε δημόσια ότι είχε κολλήσει ηπατίτιδα C από τον Λη και άρχισε να γράφει μια καθημερινή στήλη στο περιοδικό *Jane*. Τον Οκτώβριο του 2003, Η Άντερσον είπε αστειευόμενη στη ραδιοφωνική εκπομπή του Χάουαρντ Στερν ότι δεν περιμένει να ζήσει πάνω από 10 με 15 χρόνια, αλλά αυτό παρερμηνεύθηκε και το πήραν στα σοβαρά πολλές ιστοσελίδες και φυλλάδες. Παρόλα’ αυτά παραδέχθηκε σε εφημερίδες ότι έκανε ακόμη σεξ με τον Τόμι Λη από τότε που χώρισαν.

Ένα ερασιτεχνικό βίντεο με ερωτικές σκηνές από τον μήνα του μέλιτος είχε κλαπεί από το σπίτι τους κι έκανε τρομερό πάταγο στο Ίντερνετ. Η Άντερσον μήνυσε την εταιρία που το διένειμε. Τελικά τα δικαστήρια απένειμαν στην Άντερσον και τον Λη 1,5 εκατομμύριο δολάρια συν αμοιβές δικηγόρων για το μερίδιο τους από τα κέρδη. Μετά απ’ αυτό η εταιρία πούλησε αντίγραφα από την κλεμμένη ταινία σε όλη τη χώρα με μεγάλη επιτυχία.

Μετά το διαζύγιο της, αρραβωνιάστηκε το μοντέλο Μάρκους Σέκενμπεργκ με τον οποίο χώρισε το 2001. Το 2003 αρραβωνιάστηκε τον Κιντ Ροκ, τον οποίο και παντρεύτηκε στις 18 Ιουλίου του 2006.Η τελετή έγινε σε ένα γιοτ κοντά στο Σαιν Τροπέ στη Γαλλία. Πούλησε το σπίτι της στο Μαλιμπού της Καλιφόρνιας και μετακόμισε σε μια πιο απόμερη τοποθεσία.

Στις 10 Νοεμβρίου του 2006, ανακοινώθηκε ότι η Άντερσον απέβαλλε, ενώ ήταν στο Βανκούβερ στα γυρίσματα της νέας της ταινίας *Blonde and Blonder*. Δεκαεφτά μέρες αργότερα, στις 27 Νοεμβρίου του 2006, υπέβαλε αίτηση διαζυγίου, επικαλούμενη ανυπέρβλητες διαφορές. Κάποια δημοσιεύματα πρότειναν σαν λόγο διαζυγίου, το ξέσπασμα του Κιντ Ροκ για το ότι η Άντερσον είχε μια έκτακτη συμμετοχή στην ταινία *Borat*.

Τον Σεπτέμβριο του 2007 η Άντερσον είπε στην εκπομπή της Έλεν Ντετζενέρις ότι ήταν αρραβωνιασμένη. Στις 6 Οκτωβρίου του 2007 παντρεύτηκε στο Λας Βέγκας με μια μικρή τελετή τον πρώην αγαπημένο της Πάρις Χίλτον, Ρικ Σάλομον. Παρόλα’ αυτά, η Άντερσον απαίτησε μέσω δικαστηρίων ο γάμος να ακυρωθεί επικαλούμενη απιστία.

## Φιλανθρωπικό έργο και ακτιβισμός
Η Άντερσον είναι χορτοφάγος, συνήγορος για τα δικαιώματα των ζώων και ενεργό μέλος της οργάνωσης προστασίας των ζώων ¨ Άνθρωποι για την ηθική μεταχείριση των ζώων¨(PETA), παίρνοντας μέρος σε πολλές εκστρατείες για τα δικαιώματα των ζώων. Έγινε χορτοφάγος στην πρώιμη εφηβική ηλικία, όταν είδε τον πατέρα της να καθαρίζει ένα ζώο που είχε κυνηγήσει.

Μια από τις εκστρατείες της Άντερσον ως μέλος της PETA ήταν ενάντια στη χρήση γούνας. Το 1999 έλαβε το πρώτο βραβείο «Linda McCartney» για τους προστάτες των δικαιωμάτων των ζώων, σε αναγνώριση της εκστρατείας της. Το 2003 γδύθηκε για τη διαφημιστική εκστρατεία της PETA με τίτλο «Καλύτερα να μείνω γυμνή παρά να φορέσω γούνα». Στις 28 Ιουνίου του 2006 πόζαρε γυμνή σε κοινή θέα με άλλους διαδηλωτές στην μπουτίκ της Στέλλα Μακ Κάρτνεϊ στο Λονδίνο. Ήταν μια εορταστική εκδήλωση πριν τα ανθρωπιστικά βραβεία της PETA.

Το 2001 κυκλοφόρησε ένα έγγραφο με την υποστήριξη της εκστρατείας της PETA κατά της εταιρίας Kentucky Fried Chicken, δηλώνοντας ότι: «Αυτό που κάνει η KFC σε 750 εκατομμύρια κοτόπουλα κάθε χρόνο δεν είναι πολιτισμένο ή αποδεκτό». Αργότερα έκανε ένα βίντεο για τη μεταχείριση της KFC στα κοτόπουλα. Τον Ιανουάριο του 2006, η Άντερσον ζήτησε από τον Κυβερνήτη του Κεντάκι να αφαιρεθεί μια προτομή του Κόλονελ Σάντερς, του ιδρυτή της KFC, αλλά το αίτημα της απορρίφθηκε ακόμη κι όταν πρόσφερε σε ανταλλαγή τη δική της προτομή.

Έχει επίσης αγωνιστεί κατά του κυνηγιού της φώκιας στον Καναδά. Τον Μάρτιο του 2006, ζήτησε να μιλήσει στον Καναδό πρωθυπουργό για το ετήσιο κυνήγι φώκιας, αλλά της αρνήθηκε. Τον Μάιο του 2006 έκανε δημοσκόπηση σε τυχαία άτομα στον δρόμο για τη γνώμη τους σχετικά με το καναδικό κυνήγι φώκιας.
Τέλος, έγραψε μια ανοικτή επιστολή προς τον Πρόεδρο Μπάρακ Ομπάμα υποστηρίζοντας τη νομιμοποίηση της μαριχουάνας.

## Παραπομπές


## Εξωτερικοί σύνδεσμοι

*Επίσημη ιστοσελίδα
*Πάμελα Άντερσον στο Playboy Online
*Πάμελα Άντερσον στο IMDb

Κατηγορία:Πλέιμεϊτ
Κατηγορία:Αμερικανίδες ηθοποιοί κινηματογράφου
Κατηγορία:Αμερικανίδες ηθοποιοί τηλεόρασης
Κατηγορία:Αμερικανίδες ηθοποιοί φωνής
Κατηγορία:Καναδές ηθοποιοί κινηματογράφου
Κατηγορία:Καναδές ηθοποιοί τηλεόρασης
Κατηγορία:Καναδές ηθοποιοί φωνής
Κατηγορία:Πολιτογραφημένοι πολίτες των Ηνωμένων Πολιτειών